La menstruació és la descamació de la capa interna de l'úter que es fa gruixuda durant la primera part del cicle menstrual per tal d'acollir un possible embaràs, i que s'expulsa al final del cicle en forma de sagnada (regla) si no hi ha gestació.
El cicle menstrual és el període que hi ha des del primer dia de la menstruació fins al primer dia de la següent regla, és normal que sigui de 21 a 35 dies.
La menstruació és la part del cicle en què hi ha pèrdua de flux amb sang i pot durar de 3 a 7 dies, variant la quantitat, segons el dia de regla, l'edat, el nombre de fills,...
És important que cada dona escolti i conegui el seu propi cos, i en pugui parlar sense tabús, ni vergonya, com un fet normal i fisiològic que és.
Pels dies de la menstruació les dones sempre han utilitzat diversos materials per absorbir la sang com drapets de cotó, de cel·lulosa,... fins a arribar als nostres dies en què les compreses evolucionen i en trobem de diverses maneres, normals, fines, extrallargues, amb i sense ales,... els tampons també s'imposen, amb aplicador o sense, regular, mini o súper..., i actualment al mercat trobem altres objectes com la copa menstrual.
Cal que la dona no tingui por a explorar i conèixer el seu cos, perquè són mètodes on hi ha un contacte directe amb els genitals.
És un recipient que es posa dins la vagina quan es menstrua i recull el flux de la regla.
Té forma de campana i és de silicona mèdica.
Algunes són de polietilè si són d'un sol ús.
Té una capacitat aproximada de 30 ml, tres vegades més que un tampó.
Hi ha diferents mides i dissenys i tenen diferents preus.
El 1867 ja n'hi havia de rudimentàries.
El 1930 es van començar a fabricar industrialment fins al 1963, però la falta de làtex i les poques vendes van fer que se n'aturés la producció.
L'any 2002 apareix el nou model fet de silicona a Anglaterra i posteriorment hi ha marques espanyoles.
Actualment també es pot trobar la copa menstrual d'un sol ús i també accessoris com ara gots de silicona per fer l'esterilització, didals per posar-se la copa, etc.
Avantatges respecte d'altres mètodes
Una copa menstrual pot durar uns 10 anys.
El preu de la copa s'amortitza en uns quants cicles.
Per tant, es disminueix la quantitat de deixalles en el medi ambient.
No altera la flora sapròfita vaginal, no resseca la mucosa, i no s'ha descrit cap cas de síndrome de xoc tòxic.
La primera vegada cal rentar-la amb sabó suau i bullir-la amb aigua per esterilitzar-la.
També es pot fer amb el mètode Milton o el microones.
S'ha de fer el mateix procés al final de la regla per desar-la.
Cada vegada que es buida cal netejar-la només amb aigua.
Això pot ser un inconvenient quan estàs fora de casa, però pot ser útil portar una ampolleta d'aigua a la bossa per fer aquesta esbandida.
No convé posar-se nerviosa perquè la musculatura del perineu es tensa i dificulta la col·locació de la copa.
Hi ha tres maneres: "en C", "amb plec interior" i "enrotllada" (aquesta última, només amb algun model).
Un cop dins la vagina es deixa que es desplegui i es verifica que està bé, sense plecs, resseguint-ne les vores amb el dit índex.
També es pot estirar suaument del tirador a dreta i esquerra sense trobar resistències.
Per retirar-la i buidar-la, cal fer un pessic a la base de la copa perquè agafi aire i surti sense dificultat.
Es buida al vàter i es neteja amb aigua, o una tovalloleta o paper abans de tornar-la a posar.
Si han passat 8 dies després d'haver mantingut relacions sexuals, encara no t'ha vingut la regla i penses que pots estar embarassada, cal que consultis la qüestió al teu centre de salut on t'atendrà el teu metge habitual o els professionals de la unitat d'atenció a la salut sexual i reproductiva.[ Vegeu la llista de centres ]
Com a opció alternativa, també pots comprar un test d'embaràs que venen a les farmàcies i fer-lo tu mateixa a casa teva.
Els dos primers anys d'iniciar-se els cicles és normal que la menstruació sigui molt irregular: pot venir-te dos cops al mes i desprès estar dos mesos sense aparèixer.
A poc a poc es va fent més regular.
La virginitat, culturalment, té a veure amb el fet de no haver tingut relacions sexuals.
Cal diferenciar-la de la integritat de l' himen, que normalment és una estructura elàstica i permet la col·locació d'un tampó sense trencar-se.
També és cert que l'himen es pot trencar per un accident o un traumatisme fortuït.
Pel que fa a utilitzar tampons, copa menstrual, pots fer-ho en el moment que tu ho creguis oportú.